*Deputatul social-democrat braşovean a început să colaboreze cu procurorii DNA, dând detalii despre şpăgile vehiculate în dosarul retrocedărilor

Deputatul Ioan Adam a început să recunoască o parte din acuzaţiile DNA în dosarul retrocedării pădurilor, în speranţa că va obţine o pedeapsă mai mică. La doar o săptămână după arestare, Adam a povestit cum I-a dat şpagă 10.000 de euro judecătorului Lorand Ordog pentru a da o decizie de retrocedare frauduloasă în favoarea aşa-zisului moştenitor Gheorghe Paltin-Sturdza, nimeni altul decât naşul său de cununie, scriu jurnaliştii de la Evenimentul Zilei.

În plus, Adam a dat detalii despre alţi complici de-ai săi, inclusiv despre colegi din PSD, care sunt implicaţi în acest dosar, au declarat surse judiciare pentru EvZ.

Soţia deputatului, Roxana-Anca Adam, judecător la Tribunalul Braşov, a povestit şi ea că a auzit, într-o discuţie, de o posibilă mită. Ea a explicat că într-o întâlnire cu Paltin-Sturdza, soţul său I-ar fi spus că „dacă dădeai 50.000 de euro obţineai o hotătâre mai repede sau mai bine, ceva de genul acesta. Ştiu că Sturdza nu a răspuns, ceea ce m-a mirat deoarece el reacţionează de obicei atunci când trebuie să plătească ceva, cu atât mai mult o sumă aşa de mare”.

Sturdza zice că nu a dat niciun ban

Gheorge Paltin-Sturdza a declarat că el nu a dat niciun ban judecătorilor. „Precizez însă că, după pronunţarea acesteia, dar înainte de motivarea ei, Adam Ioan, avocatul meu la acesl moment mi-a spus: «Băi, zgârcitule, dacă ai fi dat 50.000 de euro, nu s-ar fi tergiversat atât». Nu mi-a spus că a dat el aceşti bani şi nici nu mi-a dat de înţeles aceasta din modul în care mi-a spus aceste cuvinte”, a mai spus acuzatul.

Declaraţia lui Adam

„A adus o sumă în euro în bancnote de câte 100, am numărat şi am constatat că sunt 6.800 de euro, din care am oprit 800 de euro, iar 6.000 I-am introdus în plicul din maşină, alături de ceilalţi 4.000 de euro, plicul introducându-l în buzunarul hainei.

Ţin minte că soţia m-a întrebat ce fac cu aceşti bani, dar m-am eschivat.

Am mers la Sf. Gheorghe, am urcat în birou la Ordog. Ţin minte că mi-a arătat că au început construcţiile pe şantier, că a obţinut finanţare de la Ministerul Justiţiei, că o firmă din Botoşani a câştigat licitaţia, astfel că ceea ce îmi prezentase anul trecut, în aprilie 2012, ca fiind un proiect, acesta devenea realitate. Reţin că deja erau structuri de beton ridicate.

Discuţia s-a purtat în biroul acestuia. La un moment dat ne-am îndreptat către holul din spatele biroului, unde am scos din buzunarul din interiorul hainei şi I-am înmânat lui Ordog Lorand.

În timp ce reveneam în birou, Ordog mi-a spus că este în regulă şi că speră să rezolv problema cu Sturdza, de unde am dedus că se referea la restul banilor până la 50.000 de euro”, a declarat Adam pe 28 noiembrie, citat fiind de EvZ.

Declaraţie Roxana-Anca Adam

„Îmi amintesc că, în anul 2013, între orele 9 – 10, ştiu că eram amândoi în întârziere, înainte de a pleca în concediu în Grecia, cu aproximativ o lună sau două. Reţin că s-a dus în garaj, s-a întors înapoi în casă şi m-a strigat, întrebându-mă câţi euro sunt în casă. I-am spus că merg să verific, am făcut acest lucru într-o casetă în care-mi ţineam eu bijuteriile şi ceva bani, I-am spus că sunt 6.800 de euro, el spunându-mi să îi aduc pe toţi.

I-am dat, el I-a numărat, după care mi-a restituit suma de 800 de euro, spunând: «Ăştia du-i înapoi». L-am întrebat ce face cu banii, iar el mi-a spus «N-am timp, mă grăbesc să merg la Sfântu (Sfântu Gheorghe n. red)». Ce mi s-a părut ciudat la acest episod a fost aceea că, în general, el nu lasă aşa mulţi bani în casă şi niciodată nu-I ia înapoi. În plus ştiu că m-a mirat că I-a luat deoarece trebuia să plătim vacanţa cu ei”, se arată într-o declaraţie a Roxanei-Anca Adam dată pe 5 decembrie şi citată de aceeaşi sursă.

Distribuie articolul: Facebook

Twitter

Email

Listare

